 ٹرین پر روس کا حملہ ناقابل تصور حد تک ہولناک ہے، یوکرین جنگ بند کی جائے، اقوام متحدہ 
روسی صدر نے جمعرات ہی کے روز جبکہ اقوام متحدہ کی عہدیدار کی حملے بند کرنے کی اپیل آئی ہے۔ اپنی فوج کو حکم دیا ہے کہ یوکرین کی جنگ کے لئے فوجیوں کی تعداد میں ایک لاکھ سینتیس ہزار فوجیوں کا اضافہ کردے۔ جس کے بعد یہ جنگ لڑنے والے روسی فوجیوں کی تعداد ساڑھے گیارہ لاکھ ہو جائے گی۔ 
ویب ڈیسک — یوکرین کی جنگ کے چھ ماہ مکمل ہونے کے ایک روز بعد اپنے خطاب میں مشل بچلٹ نے  جوہری پاور پلانٹ کی صورت حال کو اجاگر کیا اور کہا کہ علاقے میں جنگ شہریوں اور ماحولیات کے لئے ایسے خطرات پیدا کر رہی ہے جن کے بارے میں سوچا بھی نہیں جاسکتا۔ روس اور یوکرین پلانٹ کے نزدیک حملوں کے لئے ایک دوسرے پر الزام عائد کرتے ہیں۔ اور جوہری توانائی کے بین الاقوامی ادارے نے کہا ہے کہ وہ پلانٹ سیفٹی کو یقینی بنانے کے لئے اپنی ٹیمیں وہاں بھیجنے کو تیار ہے۔ بیچلٹ نے مزید کہا کہ روس اور یوکرین دونوں کی افواج کو حقوق انسانی کے بین ا لاقوامی قانون کا احترام کرنا چاہئیے۔ جبکہ عالمی برادری کو یہ بات یقینی بنانی چاہئیے کہ اسکی خلاف ورزی کرنے والوں کا احتساب کیا جائے گا۔ دریں اثناء جمعرات کو یوکرینی عہدیداروں نے کہا کہ مشرقی یوکرین میں ایک ریلوے اسٹیشن پر روسی حملے میں مرنے والوں کی تعدادپچیس ہو گئی ہے۔ علاقے میں ملبے سے مزید لاشیں ملی ہیں۔ امریکی وزیر خارجہ انٹنی بلنکن نے ایک ٹوئٹ میں کہا کہ یوکرین میں ایک ٹرین اسٹیشن پر جو شہریوں سے بھرا ہوا تھاروس کا میزائل حملہ ظلم اور جبر کے مخصوص رجحان کے مطابق تھا۔ اور ہم دنیا بھر میں اپنے شراکت کاروں کے ساتھ مل کر یوکرین کے شانہ بشانہ کھڑے رہیں گے۔ اور روسی عہدیداروں کے محاسبے کی کوشش کرتے رہیں گے۔